Hvert år bliver tusindvis af danskere så syge af angst eller depression, at de mister evnen til at arbejde.

Sygemeldingerne er overordentlig dyre for staten i overførselsindkomster og indlæggelser, og derfor kan det meget vel vise sig at være en god forretning at investere i gratis psykologisk hjælp til alle danskere. Det vurderer to danske forskere på baggrund af et stort nationalt forskningsprojekt i England, der siden 2008 har tilbudt gratis psykologisk hjælp til angst- og depressionsramte.

Forskningsoverlæge Lene Eplov er aktuelt i gang med to projekter i Region Hovedstaden, hvor hun undersøger, om Danmark kan opnå resultater, der minder om de engelske.

»Min hypotese er, at gratis terapi kan betale for sig selv, især hvis det kombineres med en beskæftigelsesindsats, som får patienterne hurtigere tilbage i arbejde,« siger hun.

Sidste år blev en halv million englændere behandlet gratis for depression og angst i det såkaldte IAPT-program. Der er bred politisk opbakning til projektet, også i den nuværende konservative regering, fordi det forventes at tjene sig selv ind igen. Det forklarer den anerkendte professor i psykologi ved Oxford Universitet, David Clark:

»Ud fra vores økonomiske beregninger og to pilotprojekter i Newham og Doncaster ser det ud til, at programmet finansierer sig selv. Og jeg kan ikke se, hvorfor det ikke også skulle være en god forretning i Danmark.«

Også professor i almen medicin Kaj Sparle Christensen fra Aarhus Universitet finder det »troværdigt«, at Danmark kan opnå samme socioøkonomiske effekter som England. En ud af seks danskere vurderes at leve op til de diagnostiske kriterier for depression eller angstlidelser, og for størstedelen af dem er der i dag hel eller delvis egenbetaling.

Såfremt det kan lade sig gøre at tilbyde gratis psykologisk hjælp til danskere, der samtidig er selvfinansierende, er et politisk flertal i Folketinget klar til at støtte det. Både Socialdemokratiet, Venstre, Dansk Folkeparti, Enhedslisten, SF, De Radikale og Alternativet er positive.

Venstres sundhedsordfører Jane Heitmann kalder de engelske erfaringer »spændende« og vil »læse sådan en business case med stor interesse«, mens Socialdemokratiets Yildiz Akdogan vil invitere de danske forskere til en »høring i sundheds- eller socialudvalget for at blive klogere på, om vi kan lære af de engelske erfaringer«.

I Dansk Folkeparti har psykiatriordfører Liselott Blixt i årevis ment, at gratis psykologisk hjælp vil være selvfinansierende for staten:

»Men finansordførerne i Folketinget er svære at overbevise med den slags argumenter. Det vægter sgu ikke lige så højt som, ’hvis vi nu sætter bilafgifterne ned, så sælger vi flere biler’. Derfor er jeg virkelig glad for, at forskningen i England understøtter vores arbejde for en bedre psykiatri. Det skal vi kigge nærmere på nu.«